CELEX: 62021TN0630
Language: hr
Date: 2021-09-29 00:00:00
Title: Predmet T-630/21: Tužba podnesena 29. rujna 2021. – Çolakoğlu Metalurji i Çolakoğlu Dış Ticaret/Komisija

22.11.2021   
            
            
               HR
            
            
               Službeni list Europske unije
            
            
               C 471/60
            
         
      Tužba podnesena 29. rujna 2021. – Çolakoğlu Metalurji i Çolakoğlu Dış Ticaret/Komisija
      (Predmet T-630/21)
      (2021/C 471/85)
      Jezik postupka: engleski
      
         Stranke
      
      
         Tužitelji: Çolakoğlu Metalurji AŞ (Istanbul, Turska), Çolakoğlu Dış Ticaret AŞ (Istanbul) (zastupnici: J. Cornelis i F. Graafsma, odvjetnici)
      
         Tuženik: Europska komisija
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  poništi Provedbenu uredbu Komisije (EU) 2021/1100 оd 5. srpnja 2021. o uvođenju konačne antidampinške pristojbe i konačnoj naplati privremene pristojbe uvedene na uvoz određenih toplovaljanih plosnatih proizvoda od željeza, nelegiranog čelika ili ostalih legiranih čelika podrijetlom iz Turske (SL 2021., L 238, str. 32.); i
               
            
                  —
               
               
                  naloži Komisiji snošenje troškova tužiteljâ.
               
            
         Tužbeni razlozi i glavni argumenti
      
      U prilog osnovanosti tužbe tužitelji ističu četiri tužbena razloga.
      
                  1.
               
               
                  Prvi tužbeni razlog, koji se temelji na tvrdnji o povredi članka 2. stavka 10. točke (i) Uredbe (EU) 2016/1036 Europskog parlamenta i Vijeća (1) zbog provođenja prilagodbe za (nominalnu) proviziju na izvoznu cijenu i, konkretnije,
                  
                              —
                           
                           
                              povredi članka 2. stavka 10. točke (i) Uredbe (EU) 2016/1036 jer prilagodba provedena za provizije premašuje stvarnu proviziju plaćenu društvu Çolakoğlu Dış Ticaret AŞ;
                           
                        
                              —
                           
                           
                              povredi članka 2. stavka 10. točke (i) Uredbe (EU) 2016/1036 jer društvo Çolakoğlu Dış Ticaret AŞ ne prima maržu; i
                           
                        
                              —
                           
                           
                              očitoj pogrešci u ocjeni, jer se društvo Çolakoğlu Dış Ticaret AŞ smatra posrednikom koji posluje na temelju provizije, i posljedičnoj povredi članka 2. stavka 10. točke (i) Uredbe (EU) 2016/1036.
                           
                        
            
                  2.
               
               
                  Drugi tužbeni razlog, koji se temelji na tvrdnji o povredi članka 2. stavka 10. točke (b) Uredbe (EU) 2016/1036 jer se traži plaćanje uvoznih davanja zbog prihvaćanja prilagodbe povrata carine.
               
            
                  3.
               
               
                  Treći tužbeni razlog, koji se temelji na tvrdnji o očitoj pogrešci u ocjeni zbog odbijanja da se provede tromjesečni izračun dampinške marže i posljedičnoj povredi uvoda članka 2. stavka 10. Uredbe (EU) 2016/1036.
               
            
                  4.
               
               
                  Četvrti tužbeni razlog, koji se temelji na povredi članka 2. stavka 10. točke (j) Uredbe (EU) 2016/1036 zbog odbijanja prilagodbe za dobitke i gubitke u vezi sa zaštitom od rizika.
               
            
         (1)  Uredba (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (SL 2016., L 176., str. 21.).